## Pravilnik o postupku utvrđivanja najviše razine cijene udžbenika i pripadajućih dopunskih nastavnih sredstava

### NN 19/2014 (12.2.2014.), Pravilnik o postupku utvrđivanja najviše razine cijene udžbenika i pripadajućih dopunskih nastavnih sredstava

19 12.02.2014 Pravilnik o postupku utvrđivanja najviše razine cijene udžbenika i pripadajućih dopunskih nastavnih sredstava

MINISTARSTVO ZNANOSTI, OBRAZOVANJA I SPORTA

374

Na temelju članka 19. stavka 7. Zakona o udžbenicima za osnovnu i srednju školu (»Narodne novine«, broj 27/10., 55/11. i 101/13.) ministar znanosti, obrazovanja i sporta, na prijedlog Povjerenstva za provođenje postupka uvrštavanja udžbenika i pripadajućih dopunskih nastavnih sredstava u Katalog (u daljnjem tekstu: Povjerenstvo), donosi

PRAVILNIK

O POSTUPKU UTVRĐIVANJA NAJVIŠE RAZINE CIJENE UDŽBENIKA I PRIPADAJUĆIH DOPUNSKIH NASTAVNIH SREDSTAVA

Članak 1.

Ovim Pravilnikom utvrđuje se postupak utvrđivanja najviše razine cijene udžbenika i pripadajućih dopunskih nastavnih sredstava.

Članak 2.

Udžbenici i pripadajuća dopunska nastavna sredstva koja kao obvezna služe za realizaciju nacionalnog i predmetnog kurikuluma, odnosno nastavnog plana i programa te za samostalno učenje propisani su Pravilnikom o obveznim udžbenicima i pripadajućim dopunskim nastavnim sredstvima (»Narodne novine«, broj 104/ 13).

Članak 3.

Najviša razina cijene udžbenika i pripadajućih dopunskih nastavnih sredstava temelji se na:

– zbroju prosječnih vrijednosti troškova izrade udžbenika i pripadajućih dopunskih nastavnih sredstava,

– najvišeg iznosa marže nakladnika i

– poreza na dodanu vrijednost.

Pod troškovima izrade udžbenika i pripadajućih dopunskih nastavnih sredstava podrazumijevaju se:

– autorski honorar,

– urednički honorar,

– lektura,

– korektura,

– redaktura,

– grafička priprema,

– distribucija i

– tisak.

Članak 4.

Autorskim honorarom podrazumijeva se naknada sukladno Zakonu o autorskom pravu i srodnim pravima.

Autorski honorar iz stavka 1. ovog članka određuje se, za određenu nakladu, u kunama, bruto i po arku.

Autorski honorar ne podrazumijeva urednički honorar.

Članak 5.

Osnova za izračun uredničkog honorara je cijena autorskog arka s koeficijentom od 15%.

U izračun uredničkog honorara iz stavka 1. ovog članka ulazi redaktura.

Članak 6.

Osnova za izračun lekture je cijena autorskog arka s koeficijentom od 15%.

Osnova za izračun recenzije je cijena autorskog arka s koeficijentom od 40%.

Osnova za izračun korekture je cijena autorskog arka s koeficijentom od 10%.

Članak 7.

Grafička priprema podrazumijeva dizajn knjige, prijelom te unos lektorskih i korektorskih ispravaka.

Osnova za izračun grafičke pripreme je autorski arak te iznosi 35% od vrijednosti autorskog honorara za autorski arak.

Članak 8.

Trošak distribucije iznosi dvije (2) kune po primjerku udžbenika i pripadajućeg dopunskog nastavnog sredstva.

Članak 9.

Cijena tiska određuje se prema zadanim formatima, nakladi te opsegu stranica, različito za udžbenike i pripadajuća dopunska nastavna sredstva.

Članak 10.

Najveći iznos marže iz članka 3. stavka 1. ovoga Pravilnika, koja ulazi u izračun najviše razine cijene udžbenika i pripadajućih dopunskih nastavnih sredstava, izrazit će se u postotcima.

Članak 11.

Porez na dodanu vrijednost utvrđuje se sukladno važećem Zakonu o porezu na dodanu vrijednost.

Članak 12.

Formula za utvrđivanje najviše razine cijene udžbenika i pripadajućih dopunskih nastavnih sredstava je:

Najviša razina maloprodajne cijene = prosječna vrijednost autorskog honorara iz članka 4. ovoga Pravilnika + zbroj prosječnih vrijednosti troškova, utvrđenih prema koeficijentima, iz članaka 5., 6., 7., 8. i 9. ovoga Pravilnika + marža iz članka 10. ovoga Pravilnika + porez na dodanu vrijednost iz članka 11. ovoga Pravilnika.

Članak 13.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 602-09/13-01/00024

Urbroj: 533-26-14-0004

Zagreb, 11. veljače 2014.

Ministar
dr. sc. Željko Jovanović, v. r.

Pravilnik, NN 19/2014-374